### Resume

En privat lodsejer har anmodet om at få udarbejdet en ny lokalplan for et boligområde til 12 etageboliger på hjørnet af [adresse] og Parkvej i Give. Lokalplanområdet er på 2.854 m² og har tidligere været brugt til parkeringsplads i forbindelse med [adresse]. Boligerne opføres som to punkthuse i to etager. Hvert punkthus består af tre bygningskroppe omkring en trappe/elevator. Bebyggelsen ønskes opført i tegl, træ og metalplader som aluplader eller pandeplader med stående false, i rød/brune nuancer. Vejadgang til boligerne skal ske fra [adresse]. Bebyggelsesprocenten er ca. 40. Lokalplanen har været i høring fra 17. februar til 14. april 2023. Indsigelsen har ikke givet anledning til at anbefale ændringer i lokalplanen eller tillægget.

### Sagsfremstilling

![](data:image/png;base64...)

Figur 1: Lokalplanens område.

![](data:image/png;base64...)

Figur 2: Visualisering af forslag til projekt. Facade mod det gamle sygehus.

Planens historik:

Teknisk Udvalg besluttede på mødet den 6. september 2022 pkt. nr. 198, at igangsætte udarbejdelsen af lokalplan nr. 1379 og tillæg nr. 26 til kommuneplan 2021-33. Tillægget har været i fordebat fra 26. oktober til 5. december 2022. Teknisk Udvalg besluttede på mødet 30. januar 2023 pkt. nr. 28 at sende lokalplanen og tillægget i offentlig høring. Lokalplanen og tillægget har været i offentlig høring fra 17. februar til 14. april 2023.

Indsigelser/bemærkninger og ændringer af lokalplanen:

Der er kommet én indsigelse fra ældrerådet. Indsigelsen har ikke givet anledning til ændringer i lokalplanen.

Resumé og indsigelser/bemærkninger og Teknik & Miljøs bemærkninger hertil kan ses i det vedlagte bilag.

Vurdering af afledte konsekvenser:

Det er undersøgt om der er afledte konsekvenser af lokalplanen, herunder offentlige investeringer i forbindelse med skoler, institutioner, idræt, veje, stier og kollektiv trafik. Helhedsvurderingen viser, at lokalplanen ikke har afledte konsekvenser på de undersøgte forhold.

Overtagelsespligt/frafalserklæring:

Lokalplanområdet er privatejet og i byzone, og en frafaldserklæring er derfor ikke nødvendig.

Sagens videre forløb:

Sagen skal behandles af Økonomiudvalget og Byrådet.

Klima- og resiliensvurdering:

Nyt byggeri og anlægsarbejde vil altid øge udledningen af CO2. Det nye boligområde lægger sig ind i et eksisterende boligområde i Give med kort afstand til hverdagsfaciliteter og gode offentlige transportmuligheder. Lokalplanen giver mulighed for fortætning af den eksisterende by, og øger dermed ikke arealforbruget. Derudover stilles krav om at bygningerne opføres som etageboliger i to etager, hvilket bidrager til yderligere fortætning.

Ved at fjerne den eksisterende asfaltbelægning og anlægge fællesarealerne med enggræsser, vilde blomster og urter samt hjemmehørende træer og buske, fremmes biodiversiteten. Krav om grønne tage på skure og lignende kan også bidrage til at øge biodiversiteten, ligesom regnvand bedre kan forsinkes og nedsives i området. Dette medvirker til at reducere lokalplanens forventede klimaaftryk.

### Historik

Teknik- og Miljødirektøren indstiller, 23. maj 2023, pkt. 131:

at udvalget anbefaler over for Byrådet, at lokalplan nr. 1379 og tillæg nr. 26 til [adresse] 2021-2033 vedtages endeligt,

at indsigelsen ikke har givet anledning til at anbefale ændringer i lokalplanen og tillægget, og

at indsigeren orienteres om Byrådets behandling af indsigelsen og om Teknik & Miljøs bemærkninger til indsigelsen.

Beslutning fra Teknisk Udvalg, 23. maj 2023, pkt. 131:

Anbefalet.

Beslutning fra Økonomiudvalget, 12. juni 2023, pkt. 135:

Anbefales.

Fraværende: Uffe Nissen og Irma Rasmussen.

### Beslutning

Godkendt.

Fraværende: Frederik Lauritsen. I stedet mødte Esben Friis.